Какво е Тай Чи Чуан
![](https://bg-wushu.com/bg/wp-content/uploads/2018/11/tai_chi_chuan_caligr.png)
Тай Чи е създадено от Чън Уантин, потомък девето поколение на Чън фамилията, в окръг Уен, провинция Хенан. Базирайки се на фамилните бойни стилове и извличайки същността на други бойни системи, комбинирайки техники от древни системи за работа с енергия като Дао ин (работа с вътрешна енергия) и Туна (дихателни упражнения), както и възприемайки теории от И дзин (Книгата на Промените) и учението за меридианите от китайската медицина, той създал бойна система, която се фокусира както на вътрешната, така и на външната тренировка.


Позициите и движенията са замислени и структурирани според биологичните принципи и природните закони. Основните характеристики са непрекъснати движения без спиране, редуване на бързи и бавни движения, съчетаване на твърда и мека сила, и релаксирани, гъвкави, еластични и понякога резки движения. Тай Чи като тренировъчна система се базира на набор завършени и доказани теории, засягащи целия тренировъчен процес, а като бойно изкуство е развито според Ин и Ян принципите.


Наречено е Тай Чи поради взаимното поддържане на твърдото и мекото, координацията на вътрешното и външното, свързаността на горната и долната части на тялото, редуването на бързи и бавни движения, единството на тялото и ума и въртеливите движения на отваряне и затваряне. Всички тези елементи са в съответствие с теориите за Ин и Ян.


 „Тайдзицюан (Тай Чи) е древно китайско бойно изкуство, практика за цялостно физическо и духовно усъвършенстване и развитие. Свързва се с учението за Дао, Петте елемента, Осемте триграми, китайската традиционна медицина и пряко изразява традиционното китайско разбиране за света, природата и човека. В днешни дни, практиката на Тайдзицюан (Тай Чи) се свързва предимно с лечебно-оздравителна дихателна гимнастика или спортно-състезателни комплекси (форми /таолу/).


Буквалният превод на Тайдзицюан (Тай Чи) е “Боксът tай Чи”, като “Тай Чи” може да означава или "Велик предел" или “Велик хаос”. При всички положения, името му се свързва с първичното разделяне на нещата, основна категория в китайската философия. Тай Чи е втората степен от създаването на вселената. Но ако се изхожда от това, че той е първото видимо нещо от създаването (преди него е “Удзи” или “Безпределното”), може да се постави и на първо място. Цялата градация е Удзи > Тайдзи > Лиан И (Двата първо принципа; Ин – Ян) > Съсян (Четирите образа) и на последно място Багуа (Осемте триграми). От Багуа се създават т. н. Десет хиляди неща или видимия свят. Тази сложна философия се преплита с практиката на Тай Чи Чуан и е в тясна връзка с всяко негово движение. Именно тази връзка го прави съпричастно, не само към воденето на бой, но и към други категории от китайската култура и бит. Едно от тези неща е калиграфията.“


Откъс от статия „Калиграфия и тайдзицюан“


К. Димитров


![](https://bg-wushu.com/bg/wp-content/uploads/2018/11/dao-01.jpg)